РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/207-15

14. мај 2015. године

Б е о г р а д

З А П И С Н И К

ТРИДЕСЕТЧЕТВРТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

УТОРАК, 12. МАЈ 2015. ГОДИНЕ

Седница је почела у 9.30 часова.

Седницом је председавао Александар Сенић, председник Одбора. Седници су присуствовали чланови Oдбора: Нинослав Гирић, Весна Марковић, Катарина Шушњар, Ирена Алексић, Александра Томић, Драган Шормаз, Љубиша Стојмировић, Гордана Чомић и Душица Стојковић и заменица члана Мирјана Андрић. Седници нису присуствовали чланови Одбора Бранко Ружић, Иван Бауер, Мира Петровић, Ласло Варга, Наташа Вучковић и Бојан Костреш.

Седници су присуствовали и Александар Белић, државни секретар у Министарству просвете, науке и технолошког развоја, Зоран Драгојевић и Гордана Стојановић Јовић из Завода за интелектуалну својину.

На предлог председника Одбора једногласно је усвојен следећи

**Д н е в н и р е д**

1. Предлог закона о изменама и допунама Закона о правној заштити индустријског дизајна, који је поднела Влада (број 311-4828/14 од 30. децембра 2014. године), у начелу.

Пре преласка на дневни ред усвојени су записници са 28. и 29. седнице Одбора.

**Тачка 1.**

Председавајући је отворио прву тачку Дневног реда - Предлог закона о изменама и допунама Закона о правној заштити индустријског дизајна и дао реч представнику предлагача А. Белићу, који је укратко представио Предлог закона и навео да се измене односе на техничке измене којима се Закон прилагођава европским прописима. Овим предлогом закона дефинише се обим права и јасно се уређује трајање заштите, дефинише се доступност индустријског дизајна јавности а извршене су и измене у делу којим се уређује грађанско правна заштита. Поред тога испуњене су све препоруке које су добијене од стране Европске комисије у извештају са експланаторног и билатералног скрининга за преговарачко поглавље 7 – права интелектуалне својине. Овај Предлог закона је у потпуности усклађен са прописима Европске уније и то са Директивом 98/71/ЕЗ Европског парламента и Савета и са Директивом 2004/48/ЕЗ Европског парламента. Најбитније промене овог закона односе се на доступност јавности индустријског дизајна, прописује се трајање заштите, као и обим и садржина права на основу заштите индустријског дизајна.

Г. Чомић је тражила појашњење, с обзиром да је прописано да не може бити заштите производа чије је објављивање или употреба противна јавном поретку или прихваћеним моралним принципима, на шта се мислило кад је у питању јавни поредак и који су то прихваћени морални принципи.

А. Белић је одговорио да се ради о стандардној формулацији која је у употреби у европском законодавству. З. Драгојевић је додао да се овде мислило на употребу државних симбола као што су грб или застава који не би требали да буду предмет пријаве односно регистрације. Да би овакав производ био регистрован, мора да добије сагласност надлежног државног органа. Што се тиче моралних принципа, производ који садржи порнографски садржај не би могао да буде заштићен или уколико вређа било чија национална, расна или верска осећања.

Како се нико више није јавио за реч, председавајући је ставио Предлог закона о изменама и допунама Закона о правној заштити индустријског дизајна, у начелу, на гласање. Предлог закона је усвојен већином гласова.

Седница је завршена у 9.45 часова.

На седници Одбора вођен је тонски запис.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Александар Сенић